CELEX: 32021R1691
Language: lt
Date: 2021-06-12 00:00:00
Title: Komisijos deleguotasis reglamentas (ES) 2021/1691 2021 m. liepos 12 d. kuriuo dėl ekologinę gamybą vykdantiems veiklos vykdytojams taikytinų duomenų registravimo reikalavimų iš dalies keičiamas Europos Parlamento ir Tarybos reglamento (ES) 2018/848 II priedas (Tekstas svarbus EEE)

2021 9 22   
               
               
                  LT
               
               
                  Europos Sąjungos oficialusis leidinys
               
               
                  L 334/1
               
            
         KOMISIJOS DELEGUOTASIS REGLAMENTAS (ES) 2021/1691
         2021 m. liepos 12 d.
         kuriuo dėl ekologinę gamybą vykdantiems veiklos vykdytojams taikytinų duomenų registravimo reikalavimų iš dalies keičiamas Europos Parlamento ir Tarybos reglamento (ES) 2018/848 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 34 straipsnio 8 dalį,
         kadangi:
         
                     (1)
                  
                  
                     Reglamento (ES) 2018/848 II priede nustatyti tam tikri reikalavimai registruoti duomenis, susijusius su tam tikromis konkrečiomis gamybos taisyklėmis. Duomenys gali būti svarbūs atsekamumo, vidaus kokybės kontrolės ir atitikties tame priede nustatytoms išsamioms ekologinės gamybos taisyklėms vertinimo tikslais;
                  
               
                     (2)
                  
                  
                     nepaisant Reglamento (ES) 2018/848 9 straipsnio 10 dalies c punkto, 34 straipsnio 5 dalies ir 39 straipsnio 1 dalies a punkto nuostatų dėl duomenų registravimo, būtina išsamiau išdėstyti minimaliuosius duomenų registravimo reikalavimus kiekvienoje gamybos srityje, kuriai taikomos įvairios to reglamento II priedo dalys;
                  
               
                     (3)
                  
                  
                     taip pat būtina nustatyti tam tikrus konkrečius elementus, kuriais būtų užtikrintas nuoseklumas ir suderintas duomenų registravimo pagrindas, kuris yra laikomas būtinu tam, kad veiklos vykdytojai galėtų pateikti įrodymų apie veiksmingą ekologinės gamybos taisyklių taikymą;
                  
               
                     (4)
                  
                  
                     šiuo reglamentu padaryti pakeitimai nedaro poveikio kituose Sąjungos aktuose, pavyzdžiui, dėl maisto ir maisto saugos, pašarų ir pašarų saugos, gyvūnų sveikatos ir gerovės, augalų sveikatos, augalų apsaugos ir augalų dauginamosios medžiagos, nustatytiems duomenų registravimo reikalavimams. Taigi, taikant Reglamentą (ES) 2018/848, tie veiklos vykdytojai, kurie jau laikosi kituose Sąjungos teisės aktuose nustatytų duomenų registravimo reikalavimų, turės registruoti tik papildomus elementus, kuriais remiantis galima patikrinti, ar laikomasi ekologinės gamybos taisyklių, ir jų nereikės dubliuoti. Vis dėlto, kadangi tam tikri duomenų registravimo reikalavimai yra svarbūs trečiųjų valstybių veiklos vykdytojams, jie yra pakartojami Reglamento (ES) 2018/848 II priede, kuris iš dalies keičiamas šiuo reglamentu;
                  
               
                     (5)
                  
                  
                     duomenų apie trąšų ir dirvožemio gerinimo priemonių naudojimą registravimo tikslais į augalų auginimo taisykles būtina įtraukti tam tikrus naudojimo parametrus, atsižvelgiant į tai, kad trąšų naudojimui ekologinėje gamyboje taikomi kiekybiniai ir kokybiniai apribojimai, į kuriuos reikia atsižvelgti, jei augalų mitybos poreikių negalima patenkinti vien tik agronominėmis priemonėmis;
                  
               
                     (6)
                  
                  
                     augalų apsaugos produktų ir valymo bei dezinfekavimo produktų, tokių kaip biocidai ir plovikliai, naudojimui taikomi ekologinės gamybos apribojimai; šiuos produktus galima naudoti tik tais atvejais, jei išvengti kenkėjų ir ligų ir sustabdyti jų plitimo nepavyksta prevencinėmis priemonėmis, ir visais atvejais tai turi būti produktai ir medžiagos, patvirtinti pagal Reglamento (ES) 2018/848 24 straipsnį. Nedarant poveikio duomenų registravimo reikalavimams, nustatytiems Europos Parlamento ir Tarybos reglamentuose (EB) Nr. 1107/2009 (2) ir (EB) Nr. 852/2004 (3), būtina reikalauti, kad tais atvejais, kai veiklos vykdytojai turi naudoti augalų apsaugos produktą, biocidą arba ploviklį, jie registruotų išsamias naudojimo sąlygas, kad prireikus galėtų įrodyti, jog laikosi taikomų apribojimų ir rekomendacijų dėl naudojimo dažnumo ir naudojimo prieš nuimant derlių;
                  
               
                     (7)
                  
                  
                     kadangi žemės sklypai gali pasižymėti skirtingomis savybėmis ir juose gali būti auginami skirtingi pasėliai, agronominės sąlygos gali skirtis. Tai reiškia, kad tais atvejais, kai naudojamos išorės medžiagos, jos kiekviename sklype naudojamos skirtingai. Todėl turėtų būti registruojamos konkrečiame sklype naudojamos išorės medžiagos, kad veiklos vykdytojai galėtų stebėti jų veiksmingumą ir pateikti atitinkamus duomenis atsekamumo tikslais ir, kai tinkama, patvirtinamuosius dokumentus, susijusius su bet kokiomis nuo augalų auginimo taisyklių nukrypti leidžiančiomis nuostatomis, kurias taikyti leista pagal Reglamento (ES) 2018/848 II priedo I dalies 1.8.5 punktą;
                  
               
                     (8)
                  
                  
                     jei renkami laukiniai augalai ir jų produktai, būtina reikalauti, kad veiklos vykdytojai registruotų duomenis apie renkamų augalų ir produktų rūšis, kiekius ir rinkimo konkrečiose natūraliose buveinėse laikotarpius, kad būtų galima atsekti ir patikrinti, ar laikomasi natūralių buveinių sąlygų;
                  
               
                     (9)
                  
                  
                     veiklos vykdytojai turėtų suteikti galimybę susipažinti su galimomis nuo gyvulininkystės produktų gamybos taisyklių nukrypti leidžiančiomis nuostatomis, kurias leidžiama taikyti pagal Reglamento (ES) 2018/848 II priedo II dalies 1.3.4.3, 1.3.4.4, 1.7.5, 1.7.8 punktus, 1.9.3.1 punkto c papunktį ir 1.9.4.2 punkto c papunktį, susijusius patvirtinamuosius dokumentus, kad būtų galima atsekti ir kontroliuoti, ar taikytinų sąlygų yra laikomasi;
                  
               
                     (10)
                  
                  
                     nedarant poveikio Reglamento (EB) Nr. 852/2004 ir Europos Parlamento ir Tarybos reglamento (ES) 2016/429 (4) reikalavimams, veiklos vykdytojai turėtų išsamiai registruoti duomenis apie gyvūnų, įvestų į ūkį, kilmę ir atitinkamus ankstesnius jų veterinarijos duomenis, kad galėtų užtikrinti atsekamumą ir įrodyti atitiktį Reglamento (ES) 2018/848 II priedo II ir III dalyse nustatytoms specialioms sąlygoms;
                  
               
                     (11)
                  
                  
                     be to, kad galėtų dokumentuoti, jog tenkinami konkrečių rūšių gyvūnų mitybiniai poreikiai ir laikomasi Reglamento (ES) 2018/848 II priedo II dalyje nustatytų atitinkamų skirtingų grupių gyvūnams taikytinų mitybos taisyklių, veiklos vykdytojai turėtų išsamiai registruoti šėrimo tvarką ir ganymo laikotarpius;
                  
               
                     (12)
                  
                  
                     nedarant poveikio duomenų registravimo ir identifikavimo reikalavimams, nustatytiems reglamentuose (EB) Nr. 852/2004 ir (ES) 2016/429, Europos Parlamento ir Tarybos reglamente (EB) Nr. 1760/2000 (5) ir Europos Parlamento ir Tarybos direktyvoje 2001/82/EB (6), ir atsižvelgiant į konkrečius apribojimus, nustatytus pagal ekologinės gamybos taisykles, tikslinga nustatyti tam tikrus konkrečius veterinarinių vaistų naudojimo, pastatų, įrenginių ir gyvūnų valymo ir dezinfekavimo duomenų registravimo reikalavimus, kad veiklos vykdytojai galėtų įrodyti kompetentingai institucijai arba kontrolės įstaigai, kad atitinkamų reikalavimų yra laikomasi, ir kartu leisti patikrinti konkrečių išlaukų veiksmingumą ir laikymąsi;
                  
               
                     (13)
                  
                  
                     nedarant poveikio Europos Parlamento ir Tarybos reglamente (EB) Nr. 178/2002 (7) nustatytiems atsekamumo reikalavimams, kad būtų galima atsekti ir patikrinti, ar laikomasi ekologinės gamybos taisyklių, įskaitant su įvairių rūšių gyvūnais susijusias taisykles dėl perėjimo prie ekologinės gamybos laikotarpių, būtina, kad veiklos vykdytojai išsamiai registruotų duomenis apie visus į ūkį atvežamus arba iš jo išvežamus gyvūnus;
                  
               
                     (14)
                  
                  
                     naminių paukščių laikymo ir auginimo reikalavimai apima ir specialius tam tikroms auginimo sistemoms taikomus reikalavimus dėl laikotarpio, kuriuo aptvarai turi būti laikomi tušti. Kad būtų galima vykdyti tinkamą stebėseną, turi būti saugomi susiję patvirtinamieji dokumentai;
                  
               
                     (15)
                  
                  
                     atsižvelgiant į bitynų padėties svarbą vietovėse, kuriose turėtų būti užtikrinta galimybė gauti nektaro ir žiedadulkių iš ekologiškai auginamų pasėlių arba iš natūralių neužterštų plotų ar pasėlių, kuriems, siekiant išvengti bitynų užterštumo, taikomi mažo poveikio aplinkai metodai, būtina, kad veiklos vykdytojai turėtų naudojamų plotų žemėlapį, taip pat registruotų visas su aviliais susijusias išorės medžiagas ir atliktus veiksmus;
                  
               
                     (16)
                  
                  
                     atsižvelgiant į galimas nuo akvakultūros gyvūnų auginimo taisyklių nukrypti leidžiančias nuostatas, kurias leidžiama taikyti pagal Reglamento (ES) 2018/848 II priedo III dalies 3.1.2.1 punkto d ir e papunkčius, veiklos vykdytojai turėtų saugoti patvirtinamuosius dokumentus, susijusius su tokiomis nukrypti leidžiančiomis nuostatomis, kad būtų galima atsekti ir kontroliuoti, ar taikytinų sąlygų yra laikomasi;
                  
               
                     (17)
                  
                  
                     visų pirma išorės medžiagų naudojimui taikomi apribojimai pagal Reglamentą (ES) 2018/848 ir jis turi būti registruojamas taip pat, kaip ir ekologinėje dumblių gamyboje naudojamų trąšų arba maisto medžiagų, kurios gali būti naudojamos tik gavus leidimą pagal to reglamento 24 straipsnį, tik vidaus patalpose ir tik tam tikromis sąlygomis, naudojimas. Todėl veiklos vykdytojai turėtų registruoti tokius naudojimo atvejus, kad įrodytų, jog taikytinų sąlygų yra laikomasi;
                  
               
                     (18)
                  
                  
                     taip pat būtina nustatyti duomenų, susijusių su specialiomis nuostatomis dėl jauniklių jų veisimo ir auginimo tikslais, visų pirma tikslaus jų gimimo laiko auginimo ciklo metu ir perėjimo prie ekologinės gamybos pradinio laikotarpio, registravimo reikalavimus;
                  
               
                     (19)
                  
                  
                     akvakultūros gyvūnų šėrimo tvarka siekiama patenkinti konkrečius kiekvienos rūšies gyvūnų mitybos poreikius įvairiais vystymosi etapais. Todėl, atsižvelgiant į išsamias nuostatas dėl leidžiamų naudoti pašarinių žaliavų, įskaitant atvejus, kai jos yra neekologinės kilmės, turėtų būti registruojami duomenys apie kiekvienos atitinkamos rūšies gyvūnų šėrimo tvarką, įskaitant įvairių jų vystymosi etapų duomenis;
                  
               
                     (20)
                  
                  
                     akvakultūros gyvūnų sveikatos priežiūra grindžiama prevencija ir gyvūnų gerovės stebėsena. Todėl būtina registruoti įvairius veiksmus, kurių imtasi siekiant kuo labiau apriboti veterinarinių vaistų, kuriems taikomi griežti naudojimo dažnumo ir kiekio apribojimai, naudojimą atsižvelgiant į atitinkamos rūšies gyvūnų gyvenimo trukmę. Turi būti parengti atitinkami duomenų registravimo reikalavimai;
                  
               
                     (21)
                  
                  
                     gyvūnų gerovę lemia tinkama gyvulininkystės praktika. Akvakultūros gyvūnų gerovė iš esmės priklauso nuo vandens kokybės, gyvūnų laikymo tankio ir atitinkamų cheminių ir fizikinių parametrų. Todėl būtina registruoti tokius duomenis, taip pat duomenis apie intervencinių priemonių, kurios buvo taikytos siekiant stebėti, kaip palaikomos labiausiai akvakultūros gyvūnams tinkančios sąlygos, ir priemonių, kurios buvo taikytos siekiant laikytis ekologinės gamybos taisyklių skirtingais tų gyvūnų vystymosi etapais, tipą ir taikymo laiką. Ekologinėje akvakultūroje leidžiama naudoti aeraciją, tačiau deguonis naudojamas tik tam tikrais atvejais. Todėl tokias intervencines priemones reikėtų registruoti;
                  
               
                     (22)
                  
                  
                     nedarant poveikio Reglamente (EB) Nr. 852/2004 nustatytiems duomenų registravimo reikalavimams, ekologišką perdirbtą maistą ir (arba) ekologiškus perdirbtus pašarus gaminantys veiklos vykdytojai turėtų registruoti išsamius duomenis, kad įrodytų atitiktį ekologinės gamybos taisyklėms, visų pirma susijusioms su atsargumo priemonėmis, taikomomis siekiant užtikrinti ekologiškų produktų atitiktį reikalavimams, taip pat specialių išorės medžiagų ir valymo bei dezinfekavimo produktų naudojimo sąlygų laikymąsi. Be to, kad būtų galima tinkamai patikrinti naudojamų medžiagų ir produkcijos balansą, veiklos vykdytojai turėtų saugoti turimus duomenis apie panaudotas medžiagas, o sudėtinių produktų atveju – ir išsamius receptus ir (arba) formules, taip pat, kai taikoma, leidimų naudoti neekologiškas žemės ūkio kilmės sudedamąsias medžiagas pagal Reglamento (ES) 2018/848 25 straipsnį patvirtinamuosius dokumentus;
                  
               
                     (23)
                  
                  
                     nedarant poveikio Reglamente (EB) Nr. 852/2004 nustatytiems duomenų registravimo reikalavimams, ekologišką vyną gaminantys veiklos vykdytojai turėtų registruoti išsamius duomenis, kad įrodytų atitiktį ekologinės gamybos taisyklėms, visų pirma apie visus išorės produktus ir medžiagas, naudojamus gaminant vyną ir valant bei dezinfekuojant;
                  
               
                     (24)
                  
                  
                     nedarant poveikio Reglamente (EB) Nr. 852/2004 nustatytiems duomenų registravimo reikalavimams, ekologiškas mieles gaminantys veiklos vykdytojai turėtų registruoti išsamius duomenis, kad įrodytų atitiktį ekologinės gamybos taisyklėms, visų pirma apie visus išorės produktus ir medžiagas, naudojamus gaminant mieles ir valant bei dezinfekuojant;
                  
               
                     (25)
                  
                  
                     todėl Reglamento (ES) 2018/848 II priedas turėtų būti atitinkamai iš dalies pakeistas;
                  
               
                     (26)
                  
                  
                     siekiant aiškumo ir teisinio tikrumo, šis reglamentas turėtų būti taikomas nuo Reglamento (ES) 2018/848 taikymo pradžios dienos,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/848 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2018 6 14, p. 1.
         
            (2)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).
         
            (3)  2004 m. balandžio 29 d. Europos Parlamento ir Tarybos reglamentas (EB) Nr. 852/2004 dėl maisto produktų higienos (OL L 139, 2004 4 30, p. 1).
         
            (4)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).
         
            (5)  2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo ir registravimo sistemą, reglamentuojantis jautienos ir jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).
         
            (6)  2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1).
         
            (7)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).
      
      
         
            PRIEDAS
            Reglamento (ES) 2018/848 II priedas iš dalies keičiamas taip:
            
                        1)
                     
                     
                        I dalis iš dalies keičiama taip:
                        
                                    a)
                                 
                                 
                                    1.9.3 punkto antras sakinys pakeičiamas taip:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, naudojamą kiekį ir atitinkamas kultūras bei sklypus.“;
                                 
                              
                                    b)
                                 
                                 
                                    1.10.2 punkto antras sakinys pakeičiamas taip:
                                    „Veiklos vykdytojai registruoja duomenis, kuriais pagrindžiama būtinybė naudoti tokius produktus, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas, naudojamą kiekį, atitinkamas kultūras ir sklypus, taip pat kenkėjus ir ligas, kuriuos reikia kontroliuoti.“;
                                 
                              
                                    c)
                                 
                                 
                                    1.11 punktas papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir tokio naudojimo vietą.“;
                                 
                              
                                    d)
                                 
                                 
                                    1.12 punktas papildomas šiuo sakiniu:
                                    „Veiklos vykdytojai visų pirma registruoja visas kitas kiekviename sklype naudotas išorės medžiagas ir, kai taikoma, pateikia susipažinti patvirtinamuosius dokumentus, susijusius su visomis nuo gamybos taisyklių nukrypti leidžiančiomis nuostatomis, kurias leista taikyti pagal 1.8.5 punktą.“;
                                 
                              
                                    e)
                                 
                                 
                                    2.2 punktas papildomas šia pastraipa:
                                    „Veiklos vykdytojai registruoja duomenis apie surinkimo laikotarpį ir vietą, atitinkamas rūšis ir surinktų laukinių augalų kiekį.“;
                                 
                              
                  
                        2)
                     
                     
                        II dalis iš dalies keičiama taip:
                        
                                    a)
                                 
                                 
                                    1.1 punktas papildomas šia pastraipa:
                                    „Veiklos vykdytojai pateikia susipažinti patvirtinamuosius dokumentus, susijusius su visomis nuo gyvulininkystės taisyklių nukrypti leidžiančiomis nuostatomis, kurias leista taikyti pagal 1.3.4.3, 1.3.4.4, 1.7.5, 1.7.8 punktus, 1.9.3.1 punkto c papunktį ir 1.9.4.2 punkto c papunktį.“;
                                 
                              
                                    b)
                                 
                                 
                                    įterpiamas šis 1.3.4.5 punktas:
                                    
                                                „1.3.4.5.
                                             
                                             
                                                Veiklos vykdytojai registruoja duomenis arba saugo patvirtinamuosius dokumentus, susijusius su gyvūnų kilme, kuriais remiantis gyvūnus galima identifikuoti pagal atitinkamas sistemas (kiekvieną gyvūną arba jų partiją/pulką/avilį), su į ūkį įvestų gyvūnų veterinarijos duomenimis, atvežimo į ūkį data ir perėjimo prie ekologinės gamybos laikotarpiu.“;
                                             
                                          
                              
                                    c)
                                 
                                 
                                    įterpiamas šis 1.4.4 punktas:
                                    „1.4.4.   Duomenų apie šėrimo tvarką registravimas
                                    Veiklos vykdytojai registruoja duomenis apie šėrimo tvarką ir, atitinkamais atvejais, ganymo laikotarpį. Visų pirma jie registruoja pašarų pavadinimus, įskaitant duomenis apie naudojamų pašarų tipą (pavyzdžiui, kombinuotieji pašarai), įvairių pašarinių žaliavų proporcijas pašaruose ir pašarų iš savo ūkio ar to paties regiono proporciją ir, atitinkamais atvejais, ganymo ganyklose laikotarpius, sezoninio gyvūnų pervarymo į ganyklas laikotarpius, kai taikomi apribojimai, ir saugo patvirtinamuosius dokumentus, kuriais pagrindžiamas 1.4.2 ir 1.4.3 punktų taikymas.“;
                                 
                              
                                    d)
                                 
                                 
                                    1.5.1.6 punktas papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir tokio naudojimo vietą.“;
                                 
                              
                                    e)
                                 
                                 
                                    įterpiamas šis 1.5.2.7 punktas:
                                    
                                                „1.5.2.7.
                                             
                                             
                                                Veiklos vykdytojai registruoja duomenis arba saugo patvirtinamuosius dokumentus, susijusius su bet kokiu taikytu gydymu, kuriuose, visų pirma, nurodyti gydytų gyvūnų identifikavimo duomenys, gydymo data, diagnozė, dozavimas, gydyti naudoto produkto pavadinimas ir, kai taikoma, veterinarinės priežiūros išrašytas receptas, taip pat išlauka, taikyta prieš parduodant ir ženklinant gyvulininkystės produktus kaip ekologiškus.“;
                                             
                                          
                              
                                    f)
                                 
                                 
                                    įterpiamas šis 1.7.12 punktas:
                                    
                                                „1.7.12.
                                             
                                             
                                                Veiklos vykdytojai registruoja duomenis arba saugo patvirtinamuosius dokumentus, kurie yra susiję su visomis konkrečiomis taikytomis operacijomis ir kuriais pagrindžiamas 1.7.5, 1.7.8, 1.7.9 arba 1.7.10 punkto taikymas. Atitinkamais atvejais registruojami šie duomenys apie iš ūkio išvežamus gyvūnus: gyvūnų amžius, skaičius, skerdžiamų gyvūnų svoris, atitinkami identifikavimo duomenys (kiekvieno gyvūno arba partijos, bandos ir (arba) avilio) išvežimo data ir paskirties vieta.“;
                                             
                                          
                              
                                    g)
                                 
                                 
                                    1.9.4.4 punkto c papunktis pakeičiamas taip:
                                    
                                                „c)
                                             
                                             
                                                prieš kiekvieną naują auginamų naminių paukščių partiją pastatuose turi nelikti jokių ūkinių gyvūnų. Pastatai ir įranga per tą laiką turi būti išvalyti ir išdezinfekuoti. Be to, kiekvieną sykį, baigus auginti naminių paukščių partiją, lauko aptvarai laikotarpį, kurį turi nustatyti valstybės narės, paliekami tušti, kad ataugtų augalija. Veiklos vykdytojai registruoja duomenis arba saugo patvirtinamuosius dokumentus, susijusius su tokio laikotarpio taikymu. Tie reikalavimai netaikomi, kai naminiai paukščiai neauginami partijomis, nelaikomi lauko aptvaruose, o laisvai vaikštinėja visą dieną;“;
                                             
                                          
                              
                                    h)
                                 
                                 
                                    įterpiamas šis 1.9.6.6 punktas:„1.9.6.6.   Duomenų registravimo prievolėsVeiklos vykdytojai turi turėti atitinkamo mastelio ar avilių vietos geografinių koordinačių žemėlapį, kuris turi būti pateiktas kontrolės institucijai arba kontrolės įstaigai, ir kuriuo įrodoma, kad bičių kolonijoms prieinamos vietovės atitinka šio reglamento reikalavimus.
                                    Į bitynų registrą įrašoma tokia informacija apie bičių maitinimą: naudoto produkto pavadinimas, datos, kiekiai ir aviliai, kuriuose produktas naudojamas.
                                    Zona, kurioje yra bitynas, registruojama kartu su avilių identifikavimo ir perkėlimo laikotarpio duomenimis.
                                    Visos taikytos priemonės įrašomos į bityno registrą, įskaitant meduvių išėmimą ir medaus ėmimo operacijas. Taip pat registruojamos medaus surinkimo datos ir surinktas kiekis.“;
                                 
                              
                  
                        3)
                     
                     
                        III dalis iš dalies keičiama taip:
                        
                                    a)
                                 
                                 
                                    įterpiamas šis 1.11 punktas:
                                    
                                                „1.11.
                                             
                                             
                                                Veiklos vykdytojai pateikia susipažinti patvirtinamuosius dokumentus, susijusius su visomis nuo akvakultūros gyvūnų auginimo taisyklių nukrypti leidžiančiomis nuostatomis, kurias leista taikyti pagal 3.1.2.1 punkto d ir e papunkčius.“;
                                             
                                          
                              
                                    b)
                                 
                                 
                                    2.2.2 punkto c papunktis papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, naudojamą kiekį, taip pat informaciją apie susijusias partijas/talpyklas/vandens telkinius.“;
                                 
                              
                                    c)
                                 
                                 
                                    2.3.2 punktas papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant produkto naudojimo datą ar datas, produkto pavadinimą, naudojamą kiekį, taip pat informaciją apie susijusias partijas/talpyklas/vandens telkinius.“;
                                 
                              
                                    d)
                                 
                                 
                                    įterpiamas šis 3.1.2.4 punktas:
                                    
                                                „3.1.2.4.
                                             
                                             
                                                Veiklos vykdytojai registruoja duomenis apie gyvūnų kilmę, kuriais remiantis galima identifikuoti gyvūnus ir (arba) gyvūnų siuntas, atvežimo datą ir gyvūnų rūšį, kiekius, statusą (ekologiški arba neekologiški) ir perėjimo prie ekologinės gamybos laikotarpį.“;
                                             
                                          
                              
                                    e)
                                 
                                 
                                    įterpiamas šis 3.1.3.5 punktas:
                                    
                                                „3.1.3.5.
                                             
                                             
                                                Veiklos vykdytojai registruoja duomenis apie konkrečią šėrimo tvarką, visų pirma, pašarų pavadinimą ir kiekį, papildomų pašarų naudojimą ir atitinkamus šeriamus gyvūnus ir (arba) šeriamų gyvūnų partijas.“;
                                             
                                          
                              
                                    f)
                                 
                                 
                                    įterpiamas šis 3.1.4.3 punktas:„3.1.4.3.   Duomenų apie ligų profilaktiką registravimasVeiklos vykdytojai registruoja duomenis apie taikytas ligų prevencijos priemones ir nurodo išsamią informaciją apie vasarinimą, valymą ir vandens valymą, taip pat apie veterinarinį ir kitokį parazitų naikinimą ir visų pirma apie priemonių taikymo datą, diagnozę, dozavimą, naikinti naudoto produkto pavadinimą, veterinarinės priežiūros receptą, jei taikoma, ir išlaukos laikotarpius, taikomus prieš pateikiant rinkai ir ženklinant akvakultūros produktus kaip ekologiškus.“;
                                 
                              
                                    g)
                                 
                                 
                                    3.1.5.3 punktas papildomas šia pastraipa:
                                    „Veiklos vykdytojai registruoja duomenis apie gyvūnų gerovės ir vandens kokybės stebėsenos ir palaikymo priemones. Jei tręšiami tvenkiniai ir ežerai, veiklos vykdytojai registruoja duomenis apie trąšų ir dirvožemio gerinimo priemonių naudojimą, įskaitant naudojimo datą, produkto pavadinimą, naudojamą kiekį ir atitinkamo naudojimo vietą.“;
                                 
                              
                                    h)
                                 
                                 
                                    3.1.6.5 punktas papildomas šia pastraipa:
                                    „Veiklos vykdytojai registruoja duomenis apie tokius naudojimo atvejus, ir nurodo, ar naudojama pagal a, b ar c punktą.“;
                                 
                              
                  
                        4)
                     
                     
                        IV dalis iš dalies keičiama taip:
                        
                                    a)
                                 
                                 
                                    1.4 punkto a papunktis pakeičiamas taip:
                                    
                                                „a)
                                             
                                             
                                                imasi atsargumo priemonių ir registruoja duomenis apie tas priemones;“;
                                             
                                          
                              
                                    b)
                                 
                                 
                                    įterpiamas šis 1.7 punktas:
                                    
                                                „1.7.
                                             
                                             
                                                Veiklos vykdytojai pateikia susipažinti patvirtinamuosius dokumentus, susijusius su leidimais gaminant perdirbtą ekologišką maistą naudoti neekologiškas žemės ūkio kilmės sudedamąsias dalis, suteiktais pagal 25 straipsnį, jei jie tokius leidimus gavo arba naudojo.“
                                             
                                          
                              
                                    c)
                                 
                                 
                                    2.2.3 punktas papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir tokio naudojimo vietą.“;
                                 
                              
                                    d)
                                 
                                 
                                    įterpiamas šis 2.3 punktas:
                                    
                                                „2.3.
                                             
                                             
                                                Veiklos vykdytojai registruoja duomenis apie visas maistui gaminti panaudotas žaliavas. Jei gaminami sudėtiniai produktai, kompetentingai institucijai arba kontrolės įstaigai pateikiama susipažinti informacija, susijusi su išsamiais receptais ir (arba) formulėmis, kuriuose nurodytas sąnaudų kiekis.“;
                                             
                                          
                              
                  
                        5)
                     
                     
                        V dalis iš dalies keičiama taip:
                        
                                    a)
                                 
                                 
                                    1.4 punkto a papunktis pakeičiamas taip:
                                    
                                                „a)
                                             
                                             
                                                imasi atsargumo priemonių ir registruoja duomenis apie tas priemones;“;
                                             
                                          
                              
                                    b)
                                 
                                 
                                    2.4 punktas papildomas šiuo sakiniu:
                                    „Veiklos vykdytojai registruoja duomenis apie tų produktų naudojimą, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir tokio naudojimo vietą.“;
                                 
                              
                                    c)
                                 
                                 
                                    įterpiamas šis 2.5 punktas:
                                    
                                                „2.5.
                                             
                                             
                                                Veiklos vykdytojai registruoja duomenis apie visas pašarams gaminti panaudotas žaliavas. Jei gaminami sudėtiniai produktai, sudaromos sąlygos kompetentingai institucijai arba kontrolės įstaigai susipažinti su išsamiais receptais ir (arba) formulėmis, kuriuose nurodytas sąnaudų ir produkcijos kiekis.“;
                                             
                                          
                              
                  
                        6)
                     
                     
                        VI dalyje įterpiamas šis 2.3 punktas:
                        
                                    „2.3.
                                 
                                 
                                    Veiklos vykdytojai registruoja duomenis apie visus produktus ir medžiagas, naudojamus gaminant vyną ir valant bei dezinfekuojant, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir, jei taikoma, tokio naudojimo vietą.“;
                                 
                              
                  
                        7)
                     
                     
                        VII dalyje įterpiamas šis 1.5 punktas:
                        
                                    „1.5.
                                 
                                 
                                    Veiklos vykdytojai registruoja duomenis apie visus produktus ir medžiagas, naudojamas gaminant mieles ir valant bei dezinfekuojant, įskaitant kiekvieno produkto naudojimo datą ar datas, produkto pavadinimą, jo veikliąsias medžiagas ir tokio naudojimo vietą.“.